CELEX: 62017TN0834
Language: fi
Date: 2017-12-29 00:00:00
Title: Asia T-834/17: Kanne 29.12.2017 – United Parcel Service v. komissio

26.2.2018   
            
            
               FI
            
            
               Euroopan unionin virallinen lehti
            
            
               C 72/41
            
         Kanne 29.12.2017 – United Parcel Service v. komissio
   (Asia T-834/17)
   (2018/C 072/52)
   Oikeudenkäyntikieli: englanti
   
      Asianosaiset
   
   
      Kantaja: United Parcel Service, Inc. (Atlanta, Georgia, Yhdysvallat) (edustajat: asianajajat A. Ryan, F. Hoseinian ja W. Knibbeler)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta velvoittamaan komission
   
               —
            
            
               korvaamaan UPS:lle aiheutuneet vahingot, määrältään 1 742 miljardia euroa, lakisääteisine korkoineen
            
         
               —
            
            
               korvaamaan UPS:lle maksettavista korvauksista kannettavat verot tuomion antamispäivänä sovellettavan verokannan mukaisesti ja
            
         
               —
            
            
               korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vaatii SEUT 340 artiklaan perustuvaa korvausta vahingosta, jonka se kärsi komission päätöksen C(2013) 431 final (Asia COMP/M.6570 – UPS / TNT Express) (jäljempänä päätös), jonka unionin yleinen tuomioistuin kumosi 7.3.2017 asiassa T-194/13 antamallaan tuomiolla, seurauksena.
   Kantaja väittää perusteluna kanteelleen, että päätöksessä rikotaan vakavasti säännöksiä, joilla annetaan oikeuksia UPS:lle. Kantajan mukaan kukin lainvastaisuus vaikuttivat erikseen päätökseen ja oli näin esteenä sille, että kantaja hankkii TNT:n ja saavuttaa ehdotettuun oikeustoimeen liittyvät hyödyt.
   Kantaja väittää, että kyseiset lainvastaisuudet merkitsevät päätökseen sisältyvien 1) keskittymän hintavaikutuksia koskevan analyysin, 2) tuottavuusanalyysin, 3) TNT:n kilpailukykyä koskevan arvioinnin ja 4) kilpailun intensiteettiä koskevan arvioinnin vakavaa lainvastaisuutta.
   Kantajan mukaan kustakin lainvastaisuudesta seuraa yksittäin tai yhdessä tarkasteltuna päätöksen lainvastaisuus ja SEUT 340 artiklaan perustuva unionin korvausvastuu.
   Kantaja väittää lisäksi, että lainvastaisuudet olivat syynä kantajan vahinkoihin, koska ilman niitä UPS olisi hankkinut TNT:n. Kantajan mukaan mikään tavanomaisessa määrin varovainen ja huolellinen hallintoviranomainen ei olisi ilman keskittymän hintavaikutuksia koskevan analyysin, tuottavuusanalyysin, TNT:n kilpailukykyä koskevan arvioinnin tai kilpailun intensiteettiä koskevan arvioinnin virheellisyyttä estänyt ehdotettua oikeustoimea.
   Kantajan mukaan se on tästä syystä saatettava SEUT 340 artiklaan perustuvan korvauksen avulla asemaan, jossa se olisi ollut ilman lainvastaista päätöstä.